### 9.     Beslutning vedrørende ledelsesmodel på Hvidebækskolen samt Rørby Skole og børnehus

**Åbent**

Sagsnr.: 326-2021-40896       J.nr.: 00.01.00           Dokumentnr.:
326-2021-231621

**Sagstype**

Beslutning.

**Resume og sagens baggrund**

Fællesbestyrelsen fra Rørby Skole og børnehus samt
skolebestyrelsen for Hvidebækskolen har henvendt sig med ønske om, at der
fremadrettet igen formelt er en skoleleder for hver af de 2 folkeskoler. De 2
folkeskoler har på nuværende tidspunkt hver sit
skoledistrikt, MED-udvalg, bestyrelse og budget. Der har de seneste år
imidlertid været en ledelsesmodel med én skoleleder med ledelsesopgaven for
begge folkeskoler og med en daglig afdelingsleder på [adresse] og børnehus.

**Indstillinger**

Direktøren indstiller, at der fra 1. februar 2022 er en
skoleleder for Rørby Skole og børnehus samt en skoleleder for Hvidebæksskolen
med hver deres respektive ledelsesopgaver.

**Behandling**

Børn- og Familieudvalget, Økonomiudvalget,
Kommunalbestyrelsen.

**Sagsfremstilling**

*Baggrund*

Kommunalbestyrelsen godkendte i juni 2013 et toårigt
pilotprojekt med fælles skoleledelse på [adresse] og børnehus samt
Tejs Andresen. Baggrunden var et ønske fra skolens ledelse om at optimere
anvendelsen af blandt andet de økonomiske og kompetencemæssige ressourcer. Hensigten var også at styrke Rørby Skole og lokalsamfundet
samt fastholde arbejdspladser på skolen. Projektet blev på den baggrund drøftet
i skolernes bestyrelser samt i de respektive MED udvalg.

I november 2015 blev
pilotprojektet evalueret. Evalueringen pegede på, at ledelsen generelt var positive
over for den fælles skoleledelse. Blandt andet begrundet i at der havde været
mulighed for at optimere udnyttelsen af skolernes ressourcer i forhold til
drift og en større grad af faglig ledelsesmæssig sparring, samarbejde mellem
SFO-lederne samt mulighed for fælles pædagogisk udvikling på tværs af folkeskolerne.

Medarbejdere og bestyrelser udtrykte
ønske om større synlighed fra ledelsen, og øget kommunikation mellem ledelse og
medarbejdere.

Kommunalbestyrelsen besluttede, at
ordningen skulle fortsætte endnu et år således, at forsøget kunne ses i
sammenhæng med budgetaftalens hensigtserklæring nr. 11, som skulle arbejde med
forskellige modeller på 0-18 års området.

I februar 2017 besluttede
Kommunalbestyrelsen, på baggrund af en høringsrunde, at der permanent skulle
være fælles skoleledelse med en afdelingsleder på Rørby Skole og børnehus.
Hensigten herved var at sikre bæredygtighed for Rørby Skole og børnehus på
længere sigt både fagligt og økonomisk, og samtidig imødekomme medarbejdernes
ønske om øget ledelsestilstedeværelse på begge folkeskoler. Det blev samtidig
besluttet, at der ikke skulle oprettes fælles skolebestyrelse eller MED-udvalg.

Der er således på nuværende
tidspunkt separate skoledistrikter, separate MED-udvalg, separate bestyrelser
og separate budgetter. Forslaget er således alene afgrænset til en
ledelsesmodel for de 2 folkeskoler.

*Ny ledelsesmodel*

Fællesbestyrelsen fra Rørby Skole
og børnehus samt skolebestyrelsen ved Hvidebæksskolen har henvendt sig med
ønske om, at de 2 separate folkeskoler igen formelt har hver deres skoleleder fra
1. februar 2022. Se vedhæftede indstilling fra de to bestyrelser samt
MED-udvalg.

I henhold til tilbagemeldingen fra
Børne- og Undervisningsministeriet, så forudsætter en revideret ledelsesmodel
ikke en formel høring. I forbindelse med den konkrete sag, så har de faglige
organisationer ved FOA, BUPL og Lærerkredsen imidlertid haft mulighed for at
kommentere indstillingerne fra MED udvalgene og bestyrelserne. I forlængelse
heraf, så er tilbagemeldingen fra [adresse], at ”*[adresse]
vil hilse en adskillelse velkommen. Det har hele tiden været vores opfattelse,
at hver skole bør have sin egen leder. Og vi mener, at erfaringen har vist at
en adskillelse, vil være bedst for begge skoler. Vi vil gerne kvittere for
politikernes lydhørhed, og administrationens hurtige reaktion på ønsket*”.
BUPL har meddelt, at der ikke er yderligere kommentarer. Der er ikke modtaget
bemærkninger fra FOA.

**Økonomiske konsekvenser**

I 2013 da Rørby Skole og børnehus samt Hvidebæksskolen gik
fra to til én skoleleder, forblev midlerne i Rørby Skoles budget. Overordnet
set vil en etablering af ledelsesmodel med en skoleleder på hver folkeskole
være budgetneutral for både Rørby skole og børnehus samt Hvidebækskolen.
Udgiften til skoleleder finansieres indenfor Rørby Skoles nuværende budget til
afdelingsleder. Stillingen som afdelingsleder på [adresse] og børnehus er
aktuelt vakant og vil kunne konverteres til en formel skolelederstilling.

**Børn- og Familieudvalgets møde
den 5. oktober 2021:**

Børn- og Familieudvalget anbefaler indstillingen.

**Økonomiudvalgets møde den 13.
oktober 2021:**

Anbefales.

**Bilag**

|  |  |
| --- | --- |
| indstilling fra MED og SB fra [adresse] og Hvidebækskolen | 326-2021-252083 |